CELEX: C2004/251/37
Language: et
Date: 2004-10-09 00:00:00
Title: Kohtuasi T-237/04: Ultradent Products, Inc. ja Michael J. S. Renouf'i 14. juuni 2004 hagi Euroopa Ühenduste Komisjoni vastu

9.10.2004   
            
            
               ET
            
            
               Euroopa Liidu Teataja
            
            
               C 251/19
            
         Ultradent Products, Inc. ja Michael J. S. Renouf'i 14. juuni 2004 hagi Euroopa Ühenduste Komisjoni vastu
   (Kohtuasi T-237/04)
   (2004/C 251/37)
   Kohtumenetluse keel: inglise
   Ultradent Products, Inc., asukoht South Jordan, Utah (Ameerika Ühendriigid) ja Michael J. S. Renouf, elukoht Brüssel (Belgia), esitasid 14. juunil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on solicitor'id S. Crosby ja C. Bryant.
   Hageja palub esimese astme kohtul:
   
               —
            
            
               Tühistada komisjoni 5. aprilli 2004. aasta otsus, millega keelduti võimaldamast juurdepääsu dokumentidele, mis tuvastati haldusmenetluses pärast hageja kolme 27. oktoobril 2003 esitatud taotlust ligipääsuks dokumentidele, mis on seotud hammastevalgendustoodete klassifitseerimisega;
            
         
               —
            
            
               Tühistada komisjoni 5. aprilli 2004. aasta otsus, millega keelduti võimaldamast juurdepääsu dokumentidele, mille olemasolu võib asjaolusid arvestades eeldada;
            
         
               —
            
            
               jätta esimese astme kohtu kodukorra artikli 87 alusel hageja kohtukulud kostja kanda.
            
         Õiguslikud alused ja peamised argumendid
   Oma kolmes 27. oktoobri 2003. aasta kirjas esitas teine hageja komisjonile kolm taotlust juurdepääsuks dokumentidele, mis on seotud küsimusega, kas hammastevalgendustooteid tuleks klassifitseerida kosmeetikatoodetena või meditsiiniseadmetena. Täpsemalt taotles teine hagejatest juurdepääsu dokumentidele, mis on seotud esimese hageja poolt komisjonile esitatud kaebusega, milles vaidlustati nimetatud toodete klassifitseerimine Ühendkuningriigi võimude poolt; dokumentidele, mis on seotud komisjonile esitatud ja nimetatud tooteid käsitlevale kirjalikule küsimusele volinik Borino vastuse ettevalmistamisega; ning kõigile komisjoni dokumentidele, mis on seotud nimetatud toodete klassifitseerimisega. Samas teatas teine hageja, kes on solicitor, et ta tegutseb esimese hageja huvides.
   Kordustaotlused esitati 16. detsembril 2003. Komisjon vastas esialgsetele taotlustele 17. detsembril 2003 ja hagejad esitasid järgneva kordustaotluse 7. jaanuaril 2004, mille eesmärk oli tagasi võtta kolm varasemat 16. detsembril esitatud kordustaotlust. Komisjon vastas 7. jaanuari 2004 taotlusele 5. aprilli 2004 kirjaga. Sellele kirjale oli lisatud rida dokumente.
   Hagejate arvates ilmneb haldusmenetlusest, et lisaks dokumentidele, mis tehti hagejatele kättesaadavaks 5. aprilli 2004 kirjaga, võib kõnealuses küsimuses kindlasti eeldada veel hulga dokumentide olemasolu. Hagejate arvates on need dokumendid hõlmatud esialgse taotlusega ja on komisjoni käsutuses, kuid hagejatele ei ole nendele juurdepääsu võimaldatud. Seetõttu on 5. aprilli 2004 kiri hagejate arvates otsus, millega keeldutakse võimaldamast juurdepääsu dokumentidele, ning nad paluvad selle tühistada. Oma hagi alusena viitavad nad määruse nr 1049/2001 (1) (EÜT L 145, 31.5.2001, lk 43-48) artikli 8 ja määruse tervikuna rikkumisele. Lisaks sellele väidavad nad, et komisjon ei põhjendanud keeldumist võimaldada ligipääs kindlasti olemas olevatele dokumentidele ega viidanud juurdepääsuõiguse eranditele, mis keeldumist õigustaksid.
   
      (1)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele.